ועדת החוקה, חוק ומשפט, כנסת 17, פרוטוקול מספר 202, 2007-05-28 12:00

מנחם בן-ששון: שלום, אני פותח את ישיבת הוועדה.

מנחם בן-ששון: אנחנו מתחילים היום את הדיון, אבל אני מניח שלא נגיע היום להצבעה.

מנחם בן-ששון: חבר הכנסת לוי קרא בעיון את דיווחם של שלושה ראשי ועדה: השופט מצא, השופט חשין והנשיאה בייניש.

מנחם בן-ששון: בכל אחד מהדוחות האלה היתה מורת רוח מאוד ברורה ממרחב הזמן שניתן לכל שידורי התעמולה, ויש גם מי שהעז לדבר על איכות השידורים.

מנחם בן-ששון: השאלה היא, האם צריך לקדש בשם שוויון, בשם תחרות זהה, חוק שהוא הקרנה של חוק בחירות משנת 1959.

מנחם בן-ששון: אתם כתבתם דברים ארוכים לא רק על השאלה הזאת.

מנחם בן-ששון: נגענו כבר בעניין פרסום סקרים, ואני מניח שנגע בעוד סוגיות הנוגעות לחוק הבחירות.

מנחם בן-ששון: לצערי, זה יהיה תלאים תלאים, כי עוד לא קם בכנסת הנוכחית חבר כנסת שייקח על עצמו את המערך כולו עם ההערות שאתם הערתם.

מנחם בן-ששון: אם תשאלו, למה שוועדת החוקה לא תעשה את זה, התשובה תהיה שאם נספיק עד יום העצמאות בשנה הבאה להגיש את טיוטת החוקה למדינה, אז בוודאי נתפנה לבנות חוק בחירות מגובש.

מנחם בן-ששון: אנחנו היום נמצאים בלחץ גדול כדי לסיים את חוק הבחירות המקדימות.

מנחם בן-ששון: גם אותו אנחנו לא גמרנו, אנחנו בהוראת שעה שעתידה להסתיים.

מנחם בן-ששון: כמה מחברי הכנסת לקחו על עצמם נתחים מחוק הבחירות, והביאו אותם כהצעות חוק פרטיות.

מנחם בן-ששון: היום נשמע אחת מהן.

מנחם בן-ששון: נפתח עם דברי המציע, ולאחר מכן נעבור לאורחנו.

יצחק לוי: אכן יש בחוק הבחירות כמה וכמה נושאים שיש לטפל בהם.

יצחק לוי: גם הנושא של הסקרים היה הצעה שלי.

יצחק לוי: עכשיו הגענו להצעה השנייה, קיצור זמן שידורי תעמולה.

יצחק לוי: אני הגשתי כאן ירייה פתיחה.

יצחק לוי: הצעת החוק מדברת על צמצום הזמן בשליש.

יצחק לוי: הצעת החוק באה לבטא מורת רוח ממה שקורה היום.

יצחק לוי: אני בא ללחום פה את מלחמת קשת ברשת.

יצחק לוי: נקבע בזמנו שלא רק הרשת הממלכתית והערוץ הממלכתי ישדר את תעמולת הבחירות, אלא גם שלוש הזכייניות האחרות.

יצחק לוי: אני לא בא לשנות את זה.

יצחק לוי: אני גם לא בא לשנות את מימון הבחירות.

יצחק לוי: אני לא בא לומר, שאם יהיה פחות זמן שידור אז יהיה פחות כסף למפלגות.

יצחק לוי: אני חושב הפוך.

יצחק לוי: במידה מסוימת היה צריך להגביל את מימון הבחירות.

יצחק לוי: אני רואה בשידורי התעמולה כמה וכמה דברים רעים שקורים וצריך לתקנם.

יצחק לוי: התיקון צריך להיות באמצעות קיצור זמן שידורי התעמולה.

יצחק לוי: אנו רואים שהציבור מצביע בזפזופו.

יצחק לוי: אף אחד לא מסתכל על זה.

יצחק לוי: יש לנו את הנתונים של הרייטינג, שמצביעים שצופים בזה ביום הראשון, ביום השני וביום האחרון.

יצחק לוי: הרייטינג הוא מאוד נמוך.

יצחק לוי: כלומר, אנחנו לא מגיעים לבוחרים.

מנחם בן-ששון: והרשתות מפסידות זמן פרסום.

יצחק לוי: אני מדבר כרגע מהצד של המועמד שרוצה להיבחר, של המועמד שרוצה להציג את מרכולתו.

יצחק לוי: אני לא מגיע לזה.

יצחק לוי: אם הייתי לוקח את הכסף הזה ושולח מכתבים, מקיים אסיפות, מפרסם חוברות, או מחזק את הצד הארגוני של מפלגתי, היה לי דיבידנד הרבה יותר גדול מבחינת השכנוע של המצביעים.

יצחק לוי: משום מה אנו מוציאים המון כסף על דבר שאין לו תועלת.

יצחק לוי: על פי רוב, בחלקו אנו לא משתמשים.

יצחק לוי: מה קרה כאן?

יצחק לוי: זה לא סוד שיש מטה הסברה לכל מפלגה.

יצחק לוי: דבר הראשון שעושים הוא חתימת חוזים עם מפיק, במאי, אולפן, צלם ומאפר חודשיים לפני הבחירות.

יצחק לוי: יושבת מועצת חכמים ושוקדת על אסטרטגיה של תעמולת בחירות, האם לצלם בחוץ, בפנים, בחדר שנראה כמו החדר של ראש ממשלה, בחדר שנראה כמו החדר הסגלגל, הדגל יהיה ככה או ככה וכו'.

מנחם בן-ששון: ואיך מפצים את כל אלה שלא נכנסו לרשימה.

יצחק לוי: גם כל הישיבות האלה עולות הרבה כסף.

יצחק לוי: אחר כך פותחים בסדרת צילומים.

יצחק לוי: אתה משלם על יום אולפן, יושב שם צוות ענק עם מלביש, ובצהריים מגיע הקייטרינג ואוכלים.

יצחק לוי: מי משלם את הקייטרינג?

יצחק לוי: המפלגה.

מישאל חשין: זה עם ישראל משלם.

יצחק לוי: אני מדבר כרגע איך לנצל את הכסף שאתה נותן לי בצורה יותר טובה.

מנחם בן-ששון: או שלא תקבל אותו.

יצחק לוי: אני כן רוצה לקבל אותו, אבל צריך לנצל אותו לדברים אחרים.

יצחק לוי: התפתח מנהג שנקרא תגובות.

יצחק לוי: אתה עושה קמפיין אבל היריב שידר משהו שאתה חייב להגיב עליו, ולכן אתה מבטל את התשדיר שעבדת עליו והשקעת עליו כל כך הרבה זמן ועושה תשדיר אחר לגמרי.

יצחק לוי: הרבה מהחומרים שהכנת בכלל לא מגיעים לתשדירים.

יצחק לוי: יש מפלגות שעושות דבר אחר – יש להן תשדיר אחד והן משדרות אותו במשך 17 יום.

יצחק לוי: לפעמים האיש יודע לדבר, לפעמים הוא לא ידוע לדבר, לפעמים הוא אילם ולפעמים הוא דברן.

יצחק לוי: זה לא משנה.

יצחק לוי: להשאיר את המצב בלי להתייחס ולהיטיב את זה, לא יהיה נכון.

יצחק לוי: לכן, העליתי את ההצעה הזאת.

יצחק לוי: דבר נוסף, היום כמעט ואין מגבלה לראיין מועמדים במשך תקופת הבחירות.

מנחם בן-ששון: זו הסוגיה שהתייחסה אליה השופטת בייניש.

יצחק לוי: מטבע הדברים תמיד מראיינים את הגדולים יותר, את המועמדים להיות ראשי ממשלה, את המפלגות שמועמדות לדעתם להיות בקואליציה, ואילו כל המפלגות הקטנות האחרות די מקופחות.

יצחק לוי: זמן שידורי התעמולה ממשיך את הקיפוח הזה, כך שלמפלגות הגדולות ניתן זמן ענק ולמפלגות הקטנות ניתן זמן מצומצם.

יצחק לוי: אנחנו לא מרפאים את זה.

יצחק לוי: הזמן הזה לא מאזן את מה שקורה.

יצחק לוי: אם היינו אומרים שכל מפלגה מקבלת רבע שעה, אז יכול להיות שזה היה מאזן מעט.

יצחק לוי: היום מפלגה גדולה מדברת כל יום פעמיים-שלוש, ואילו מפלגה קטנה פעם בשלושה ימים.

יצחק לוי: חוץ מזה בכל התוכניות האחרות המפלגות הגדולות מקבלות המון זמן, והקטנות כמעט ולא.

יצחק לוי: גם לזה אין תיקון טוב.

יצחק לוי: גם זה חלק מהשיקול לצמצם את זמן תשדירי התעמולה.

יצחק לוי: כאשר אני מצמצם, אני גם מצמצם את הזמן למפלגות הגדולות ומסייע לשמור על האיזון.

יצחק לוי: אנחנו צריכים לתקוף את העניין בשני כיוונים.

יצחק לוי: הכיוון האחד הוא בקיצור זמן שידורי התעמולה בשליש.

יצחק לוי: הכיוון השני צריך להיות בכיוון של שוויון בשידורים, לא רק בשידורים כאלה אלא גם בשידורים אחרים.

מנחם בן-ששון: אתה מתכוון לרדיו, מבלי שאמרת מילה על האינטרנט בדברי ההקדמה שלך.

יצחק לוי: אני לא יודע להגיד על האינטרנט.

יצחק לוי: אני לא יודע אם מדובר ב-100 אתרים, 500 אתרים או 1,000 אתרים.

יצחק לוי: אני לא מדבר רק על YNET וערוץ 7.

יצחק לוי: צריך לבוא ולראות איך אנו יוצרים איזון בשידורי התעמולה, איך התקשורת תוכל לנהוג ביותר אובייקטיביות.

יצחק לוי: אנו יודעים שבידה של התקשורת להוריד מפלגה או להוריד מפלגה.

יצחק לוי: יכולה להיות רשימה שלא מזכירים אותה במשך חודשיים, ורשימה אחרת שכל יום מזכירים אותה.

יצחק לוי: הפתרונות לא פשוטים, אבל צריך לטפל בזה.

יצחק לוי: בשלב הראשון, עלה בידי להציע את קיצור זמן שידורי התעמולה.

יצחק לוי: אם יעלו רעיונות אחרים תוך כדי הדיון, אפשר יהיה לראות איך הם משתלבים.

מנחם בן-ששון: תודה.

מנחם בן-ששון: אני אקריא מהדו"ח של אדוני, השופט חשין.

מנחם בן-ששון: דו"ח רובי ריבלין 2003: "חוק הבחירות תשי"ט, יש לשקול ביטולו והחלפתו בהסדר אחר.

מנחם בן-ששון: במערכת הבחירות הנוכחית הבעתי את דעתי כמה וכמה פעמים בחוק הבחירות-דרכי תעמולה במתכונתו היום, הוא חוק שאבד עליו הקלח.

מנחם בן-ששון: יתר על כן, הוא חוק שהפך להיות מטרד על דרכם של הליכי בחירות ראויים.

מנחם בן-ששון: דברים דומים אמרתי גם במערכת הבחירות של שנת 2001, לעת המאבק בין ברק לשרון.

מנחם בן-ששון: אני מניח כי לעת חקיקתו, בשנת 1959, שיקף חוק התעמולה צרכים ואינטרסים של אותם הימים.

מנחם בן-ששון: עוד ניתן להסכים, כי תיקונים שבאו בחוק התעמולה במהלך השנים, והם 22 במניין, שיקפו אף הם כל אחד לעצמו צרכים ואינטרסים שהיו טובים וראויים לזמנם.

מנחם בן-ששון: ואולם כי היום הזה חוק התעמולה הוא חוק שלא יוצלח, עינו כהתה, לשונו מגומגמת.

מנחם בן-ששון: ...

מנחם בן-ששון: תשדירי תעמולה הנדרשים – כי יטולטל חוק התעמולה, נטל יוטל עלינו לבחון ובהעמקות את נושא תעמול הבחירות המשודרת בטלוויזיה מדי ערב בערבו, וברדיו מידי יום ביומו.

מנחם בן-ששון: זו הפעם בסמכות וברשות.

מנחם בן-ששון: תשדירי בחירות אלה ידענו כולם מה הם, ועל דרך הכלל אין בהם כדי לשמח את לבם של צופה ושל מאזין.

מנחם בן-ששון: ודאי כך בשעה שאותם שידורים עצמם, לעיתים בשינויים קלים, משודרים שוב ושוב.

מנחם בן-ששון: עיקר הדברים הוא בכך ששאלת השפעתם של תשדירים אלו על הצופה והמאזין לוטה בערפל.

מנחם בן-ששון: בתתנו דעתנו לתוכן התשדירים חשד מתגנב אל לב, כי השפעה זו היא השפעה קטנה היא ביותר במקרה הטוב.

מנחם בן-ששון: אם אלה פני הדברים מעצמה עולה השאלה, והיא אם תועלתם של שידורים אינה יוצאת בנזקם, נדע ונזכור כי הכנתם של התשדירים קשורה בהוצאות מכפירות על המפלגות, ובייחוד אמורים הדברים למפלגות קטנות וחדשות, אך לא רק בהן.

מנחם בן-ששון: אם אוסיף לכך את הנזק הנגרם לרשתות השידור, דומה שראוי שתיבדק מקרוב כדאיות המשכם של שידורי התעמולה כמתכונתם היום.

מנחם בן-ששון: .."

מישאל חשין: שמעתי את חבר הכנסת לוי, והוא קרא מלבי.

מישאל חשין: הוא אמר כמעט את כל דברי החכמה שיכול אני הייתי לומר.

מישאל חשין: השאלה היא, למה אנחנו מקצצים בשליש ולא במאה אחוזים מתוך שידורי התעמולה ומנסים למצוא מתכונת אחרת.

מישאל חשין: לי היה ניסיון משתי מערכות בחירות: שנת 2001, כאשר שרון וברק התמודדו ביניהם, ולאחר מכן בשנת 2003.

מישאל חשין: אני חושב שאני יו"ר היחיד שהייתי בשתי מערכת בחירות שונות לחלוטין.

מישאל חשין: כאשר שניים מתמודדים אחד מול השני, אין בעיה.

מישאל חשין: יש ברית של הפרת החוק.

מישאל חשין: אף אחד לא מתלונן ואין בעיה.

מישאל חשין: לפעמים צד שלישי מתלונן, ואז אומרים לו מה אתה מתערב בריב לא לך.

מנחם בן-ששון: במערכת הבחירות הראשונה הפסקת את הנאום.

מישאל חשין: לא, בשנייה.

מישאל חשין: זה אגב אחד הפגמים בנושא הזה.

מישאל חשין: הבחירות השניות היו בשנת 2003, בחירות לכנסת ה-16.

מישאל חשין: אתם יושבים עכשיו בכנסת ה-17.

מישאל חשין: בחוות הדעת שלי, הסקתי הרבה מסקנות.

מישאל חשין: אני אמרתי שצריך לטלטל את החוק הזה מעיקרו.

מישאל חשין: עכשיו אני אדבר רק על שידורי תעמולה, כיוון שחה"כ לוי מדבר על שידורי תעמולה.

מישאל חשין: היו לי לקחים נוספים לגבי הבחירות, אבל זה לא נוגע לשידורי התעמולה, אלא לתוכן של שידורי התעמולה ככל שיש שידורי תעמולה.

מישאל חשין: החוק הזה היה יכול להיות חוק טוב בזמנו.

מישאל חשין: עכשיו אין תעמולה באווירונים, בכלי שייט וברמקולים.

מישאל חשין: אז היו אומרים, מה איכפת לך שהוא ייסע על שפת הים?

מישאל חשין: יש לו כסף, שייסע ויאמר הצבע עבור פלוני.

מישאל חשין: היום לא רוצים לעשות את זה, בייחוד כאשר יש מימון מפלגות.

מישאל חשין: זה שיקף את מצב הדברים בשנת 1959.

מישאל חשין: עכשיו אני צריך לרכז את עצמי בעניין שידורי התעמולה ברדיו ובטלוויזיה.

מישאל חשין: במשך 60 ימים התעמולה ברדיו ובטלוויזיה זו התעמולה הכי אפקטיבית כאילו.

מישאל חשין: אין בעיה לגבי עיתונים, חוץ מגודל מודעות ודברים ישנים ומיושנים.

מישאל חשין: היה מישהו שהתלונן ושאל, האם מודדים את הגודל בסנטימטר.

קריאה: באינצים.

מישאל חשין: לא אינצ'ים, אינצ'ים מרובעים.

מישאל חשין: זה לא אורך ורוחבה.

מישאל חשין: יש שפה של אנשי הדפוס.

מישאל חשין: חיפשתי מישהו שיסביר לי, מה מותר ומה אסור.

מישאל חשין: אלה דברי הבל.

מישאל חשין: אני לא אדבר על זה, כיוון שלא זה הנושא שלנו היום.

מישאל חשין: 60 יום לפני הבחירות אסורה התעמולה ברדיו ובטלוויזיה, חוץ מהשידורים המותרים-שידורי התעמולה.

מישאל חשין: בזמן הזה החיים ממשיכים, הממשלה ממשיכה לפעול, האופוזיציה ממשיכה לתקוף את הממשלה, השרים ממשיכים לגזור סרטים - יש תזזית של עשייה לקראת הבחירות.

מישאל חשין: הקהל זכאי לדעת מה קורה, החיים נמשכים, וכמובן שהרדיו והטלוויזיה רוצים לדווח על זה.

מישאל חשין: אלה חדשות.

מישאל חשין: יוצרים חדשות, ואז שואלים האם זו תעמולה או לא תעמולה.

מישאל חשין: כולנו יודעים שבתקופה זאת כל אנשי הפוליטיקה שרצים לבחירות כל מה שמעניין אותם זה הבחירות.

מישאל חשין: הם ישנים בחירות, אוכלים בחירות ונוחרים בחירות.

מישאל חשין: לכן, כאשר הם באים לראיונות האלה, זה הבל לקרוא לזה פילוסופיה של שפינוזה ואפלטון.

מישאל חשין: מדברים כמובן על ענייני דיומה, על בחירות.

מישאל חשין: אסור להשמיץ את הזולת.

יצחק לוי: אחרי 17 דקות אומרת השדרנית: לא נגלוש לתעמולת בחירות.

מנחם בן-ששון: אבל אלישע קיבל עכשיו רעיון לראיין על שפינוזה.

מנחם בן-ששון: ללא ספק הרייטינג יקפוץ.

מישאל חשין: לכן היתה בעיה ליו"ר ועדת הבחירות וגם לבית המשפט שזה בא לפניו, מה לעשות עם כל השידורים האלה שספק לגיטימיים וספק לא לגיטימיים.

מישאל חשין: הם מדברים על עניני דיומה.

מישאל חשין: נניח שיש פעולה של המדינה בעזה, האם לא ידברו על זה?

מישאל חשין: לקראת הבחירות הממשלה רוצה להראות שהיא יותר אקטיבית, שהיא בונה מיד בתים טרומיים במרחבים מוגנים לשדרות או למקומות אחרים.

מישאל חשין: באנו ואמרנו – בית המשפט העליון אמר ויו"ר ועדת הבחירות – שצריך לראות מה היסוד הדומיננטי שבשידור.

מישאל חשין: אם היסוד הדומיננטי הוא חדשותי, פשיטה שהדבר הזה מותר.

מישאל חשין: אילו היסוד הדומיננטי הוא תעמולתי, אז פשיטה שהדבר הזה אסור.

מישאל חשין: עכשיו לך תדע מתי זה דומיננטי ומתי זה לא דומיננטי.

מישאל חשין: אי אפשר לבחון את הדבר הזה.

מישאל חשין: נניח שראש הממשלה רוצה לדבר על משהו, זה לגיטימי.

מישאל חשין: אבל אז הוא מגניב דברים.

מישאל חשין: מה נעשה באמצע?

מישאל חשין: הדבר הזה הוא לא בסדר.

מישאל חשין: לאנשים אין את המעצורים הפנימיים.

מישאל חשין: החוק זה בית המשפט.

מישאל חשין: הם עוסקים בפוליטיקה.

מישאל חשין: אני נכנעתי.

מישאל חשין: אני לא רציתי לתת לראיין ראש מפלגה.

מישאל חשין: על מה הוא ידבר היום?

מישאל חשין: פשיטה שהוא ידבר על דברים שנוגעים לבחירות ושיכולים לקדם אותו.

מישאל חשין: צריך לזכור, שבבחירות יש שני סוגי תעמולה: כמה אני טוב וכמה השני איננו טוב.

מישאל חשין: כאשר מדובר בתעמולה מהסוג השני, אתה יכול לבדוק את זה מיד.

מישאל חשין: ככה היה שרון.

מישאל חשין: הוא ביקש רשות להגן על עצמו, והלך ותקף את מצנע.

מישאל חשין: זה היה ברור לחלוטין שזאת תעמולת בחירות נקייה – אם המילה נקייה שייכת לעניין.

מישאל חשין: כאשר אתה מדבר על דברים טובים שלך, כאן כבר קשה לדעת.

מישאל חשין: אם אמת הדברים הם אלה, קשה לדעת אם הוא אומר מילה כאן ומילה שם.

מישאל חשין: אתה לא יכול גם לחתוך באמצע.

מישאל חשין: אתה לא יכול לבדוק את כל השידורים מראש.

מישאל חשין: יום אחד נסענו באוטו והיה שם זהבי מרדיו ללא הפסקה, שראיין מישהו במסגרת של תעמולה נקייה לחלוטין.

מישאל חשין: אני צלצלתי אליו, והוא אמר שהוא מצפצף.

מישאל חשין: יכולתי לסגור לו את הרדיו, אבל אמרתי: מה אני השתגעתי, לסגור רדיו כיוון שיושב שם אדם ומשיב תשובה של פרחח.

מישאל חשין: הוא אמר: לא איכפת לי, כך אני עושה.

מישאל חשין: איש הישר בעיניו יעשה.

מישאל חשין: זה הסיפור של יושבי הראש.

מישאל חשין: על ידי כך תעמולת הבחירות הסטריאוטיפית, השבלונית, שבה יושבים המועמדים כמו בובה עם מסכת שעווה היא בשעת השידורים, כאשר כל יתר השידורים גם כן מכילים זאת.

מישאל חשין: אי אפשר להבחין בין לבין.

מישאל חשין: זה נמהל.

מישאל חשין: זה הופך ללעג ולקלס את כל שידורי התעמולה על פי החוק.

מישאל חשין: הדברים הטבעיים הם אלה המדברים אל השומע, הצופה.

מישאל חשין: דבר נוסף, אלה הערוצים הפיראטיים.

מישאל חשין: אינני יודע מה מצבם היום.

מישאל חשין: אני לא יודע אם ערוץ 7 הוא פיראטי או לא.

יצחק לוי: הוא לא משדר, זה רק באינטרנט.

מנחם בן-ששון: מצבם הוא כמו שהיה.

מישאל חשין: יש ערוצים פיראטיים מאוד מסוימים, שבתקופת הבחירות הם מתעוררים, ושם משדרים גם חברי כנסת וראשי מפלגות.

מישאל חשין: זה מגיע לקהל מסוים מאוד.

מישאל חשין: כאשר אני מנסה לסגור משהו, אתה לא מוצא את האדם בכלל.

מישאל חשין: זה לא גוף, זה משהו עד הוק, זה נזיל.

מישאל חשין: אתה לא יודע מי האיש, מאיפה משדרים.

מישאל חשין: יום אחד אתה לוקח את המשדר, ופתאום יש משדר במקום אחר.

מישאל חשין: שם יש תעמולה נקייה כל הזמן.

מישאל חשין: אני לא רוצה לומר שמות.

מישאל חשין: מי שיודע, יודע.

מישאל חשין: מספיק שאני אומר, שיש שם כל הזמן תעמולה, 24 שעות ביממה.

מישאל חשין: אלה אנשים מאוד מסורים למלאכה שלהם.

מישאל חשין: הדבר הזה מוריד מהערך של האיש עם פני השעווה שיושב בתשדירי הבחירות, למרות ששם אתה שומע שפה קשה, שפה שממש מדושנת עונג, שפה קשה, שפה גסה לפעמים.

מישאל חשין: זה תענוג לשמוע.

מישאל חשין: זה הדבר שמושך את הקהל.

מישאל חשין: זה ממיס את כל הנושא של התעמולה.

מישאל חשין: כמו שאמר חה"כ לוי, התעמולה הזאת עולה כסף למפלגות.

מישאל חשין: כאשר אני אומר שהיא עולה כסף למפלגות, בעצמם בסופו של דבר אני משלם.

מישאל חשין: המפלגות מוציאות הון עתק על הדבר הזה.

מישאל חשין: לכן, מפלגות שתקוותן להיבחר לכנסת איננה מתמלאת במלואה, נכנסות לחובות.

מישאל חשין: היום קראתי כי פלוני תובע ממפלגת העבודה 540,000 שקלים.

מישאל חשין: הם אומרים: אני קודם אבחר ואחר כך ה' גדול.

מנחם בן-ששון: אלוהים הוא בערוצים הפיראטיים.

מישאל חשין: זה אתה אמרת.

מישאל חשין: אני מהאו"ם.

מנחם בן-ששון: אני לא שומע אותם, כי זה אסור על פי החוק.

מישאל חשין: לשמוע מותר.

מישאל חשין: אסור לשדר.

מישאל חשין: אני שמעתי במו אוזניי ששרים משדרים.

מישאל חשין: גם לערוצי הטלוויזיה זה עולה כסף.

מישאל חשין: על פי החוק, זה בחינם.

מישאל חשין: על פי החוק ערוצי הטלוויזיה חייבים לתת את זה בחינם.

מישאל חשין: אני שאלתי למה.

מישאל חשין: זמן השידור זה הקניין של ערוצי הטלוויזיה.

מישאל חשין: אמרו, לא.

מישאל חשין: כאשר הם קיבלו את הזיכיון הביאו בחשבון את הדבר הזה.

מישאל חשין: אני אמרתי, שזה נכון בתנאי שהבחירות כל 4 שנים.

מישאל חשין: דבר שני, אם אתה משלם את המיליונים הגדולים על פני 4 שנים או על פני שנתיים זה מתמסמס.

מישאל חשין: לבוא ולומר שהביאו בחשבון את זה, זה לא נכון.

מישאל חשין: באופן היחסי לכסף הענק שמתגלגל שם, זה כסף קטן.

מישאל חשין: אני מדבר על העיקרון.

מישאל חשין: אתה לא לוקח מאדם רכוש, אלא אם אתה משלם.

מישאל חשין: המפלגות רוצות, שישלמו לטלוויזיה.

מישאל חשין: צריך כזה דורש הסדר.

מישאל חשין: יהיה מחיר מפוקח, רגולציה של המחיר.

מישאל חשין: זו גזילה לאור היום.

מישאל חשין: כאשר המחוקק גוזל, אז לא קוראים לזה גזילה אלא הסדר על ידי החוק.

מישאל חשין: זאת גזילה.

מישאל חשין: לוקחים את הזמן של הטלוויזיה, ולא משלמים לה כסף על פי חוק.

מישאל חשין: אינני אם הדבר הזה יבוא בפני בית המשפט כנגד זכות הקניין, זה יעמוד.

מישאל חשין: החוק הזה הוא לא חוק יסוד, אבל הוא נחקק לפני היות חוקי היסוד, ולכן הוא עומד בתוקפו כהוראת מעבר לחוק היסוד.

מישאל חשין: אני חוזר שוב לנושא של הראיונות.

מישאל חשין: בסופו של דבר במי מתעניינים ערוצי הטלוויזיה?

מישאל חשין: הם מתעניינים בגדולים, והקטנים שיזחלו מתחת לדלת, שיישבו בפינה, שיהיו נימוסיים.

מישאל חשין: מראיינים את הגדולים גם לא במסגרת שידורי התעמולה, גם בשידורי הבוקר.

מישאל חשין: הקטנים יושבים עם לשונם בחוץ.

מישאל חשין: השאלה היא, מי רואה את השידורים האלה.

מישאל חשין: אני יכול לומר לחבר הכנסת לוי, שמי שרואה את השידורים הם יו"ר ועדת הבחירות והגברת דורית ואג.

מישאל חשין: אנחנו חייבים לראות את כל ההצגות.

דורית ואג: וגם לשמוע.

יצחק לוי: וראש אגף הסברה של המפלגה.

מישאל חשין: לא, הוא לא נמצא איתנו.

יצחק לוי: לא, הוא רואה את זה בבית.

מישאל חשין: זה עניין אחר.

מישאל חשין: אני מדבר על זמן המדינה.

מישאל חשין: המדינה משלמת על זה.

מישאל חשין: אנחנו יושבים בזמן מנוחת הצהריים ורואים את הסרט, כדי לאשר אותו או לפסול אותו לקראת מחר.

מישאל חשין: היו כמה סרטים שאני כיו"ר פסלתי, והבג"צ אישר אותם מתוך חופש הדיבור.

מישאל חשין: זה דבר שביני לבין הבג"צ.

מישאל חשין: השידורים האלה כל כך משעממים, הם כל כך ירודים.

דורית ואג: שכחת גם את המנכ"לית.

תמי סלע: גם לא תמיד יודעים למי הם מדברים בכלל.

מישאל חשין: המנכ"לית ואני זה אותו דבר.

מישאל חשין: דורית ואג היא אחראית מטעם ועדת הבחירות.

מישאל חשין: לגבי הרדיו, לא עולה על דעתי לשמוע בכלל.

מישאל חשין: טלוויזיה רואים ובינתיים שותים ואוכלים.

מישאל חשין: הדברים חוזרים על עצמם, משעממים.

מישאל חשין: מבחינת הרייטינג, זה היה נכנס למסגרת ההקפאה מתחת לאפס.

מישאל חשין: אנשים לא רואים את זה.

מישאל חשין: חה"כ לוי אומר: יום ראשון, יום שני ויום אחרון.

מישאל חשין: איזה יום שני?

מישאל חשין: מי רואה ביום שני?

מישאל חשין: ביום הראשון רק כאשר נזכרים.

מישאל חשין: מדליקים, ומיד עוברים לערוץ אחר.

מישאל חשין: יש שאלות נוספות, אבל אני דיברתי רק על הנושא של הזמן.

מישאל חשין: אם המפלגות רוצות זמן שידור, שתקננה אותו בכסף מלא.

מישאל חשין: המסקנה הנדרשת היא, שצריך לבטל את הדברים מכל וכל.

מישאל חשין: אני חושש מפתרונות למחצה, לשיעורים, לחלקים.

מישאל חשין: אתה הצעת ל הוריד בשליש, ואני עשיתי את החשבון הבא לפי 12 מפלגות.

תמי סלע: 30 רשימות ממוצע.

מישאל חשין: אם זה לפי רשימות, זה צונאמי.

מנחם בן-ששון: יש להם 7 דקות.

תמי סלע: 10 דקות.

מנחם בן-ששון: זה כסף מבוזבז.

מישאל חשין: זה נורא והיום.

מישאל חשין: כיום יש 17 שעות ברדיו ל-12 מפלגות.

מישאל חשין: אם מדובר ב-30 מפלגות, זה מתחיל לעבור למספרים של האוניברסיטה.

דורית ואג: 1,400 דקות בערך.

מישאל חשין: לפי ההצעה של חה"כ לוי, זה יהיה 11 שעות.

מישאל חשין: לגבי הטלוויזיה, לפי 12 מפלגות זה 8 שעות.

מישאל חשין: לפי ההצעה של חה"כ לוי, זה יהיה 5.4 שעות.

מישאל חשין: הדבר לא מתקבל על הדעת.

מישאל חשין: עשו את זה בזמנו, כיוון שבשנת 1959 היינו מדינה בת 11 שנים.

מישאל חשין: אני לא יודע אם כבר טסו באווירונים באותה תקופה.

מישאל חשין: אני לא מדבר על האינטרנט, על הפקס ועל הסלולארי.

מישאל חשין: בקושי היו טלפונים אז.

מישאל חשין: היית צריך אז לעמוד בתור לטלפונים, אלא אם כן היית כירורג מנתח.

מישאל חשין: איפה אנחנו היום ואיפה היינו אז?

מישאל חשין: לכן, זה דבר שמת מיתה טבעית.

מישאל חשין: לא צריך להרוג אותו, הוא נושר מעצמו.

מישאל חשין: אני לא מאמין שיבטלו את החוק.

מישאל חשין: העובדה היא שאין כאן נציגי מפלגות.

יצחק לוי: הם יבואו להצבעה.

מישאל חשין: הם לא יוותרו.

מישאל חשין: מה שאתה מחזיק בידך אתה לעולם לא תיתן.

אשר אריאן: גם הסבתה שלי הבינה את זה.

מישאל חשין: נכון.

מישאל חשין: חכמת הסבתה, זו החכמה של דורות שהצטברה.

מישאל חשין: אני הצעתי להקים ועדה של מומחים.

מישאל חשין: ישנם אספקטים שונים.

מישאל חשין: אי אפשר לפרוץ את הדלת בבת אחת.

מישאל חשין: יש חשש, שתיכנס רוח פרצים שתעיף את כל הדברים.

מישאל חשין: צריך לחשוב על הדבר, ולראות מה קורה במדינות אחרות.

מישאל חשין: באותה הזדמנות צריך גם לעסוק בדברים האחרים, ולתגבר את המפלגות הקטנות.

אשר אריאן: תודה.

אשר אריאן: אני רוצה לחזק את הדברים שנאמרו פה.

אשר אריאן: אני תומך בהצעה, אבל אני מבקש להרחיב את הדיבור מעבר לנושא הזה.

אשר אריאן: הנושא מעלה ויכוח עקרוני.

אשר אריאן: זמן השידור הוא משל ממלכתי, שהחוק מתיר למפלגות.

אשר אריאן: הוא משל, הוא שווה כסף, וצודק השופט שצריך להתייחס לזה כאל דבר בעל ערך.

אשר אריאן: תארו לכם שהיינו מחליטים לחלק לכל הרשימות גלילים של נייר, והם יהיו חייבות להפיץ את זה.

אשר אריאן: אם הם ידפיסו על זה, אנחנו לא נתערב.

אשר אריאן: זה בעצם מה שאנחנו עושים בזמן השידור.

אשר אריאן: אנחנו נותנים זמן שידור, ונותנים למפלגות פיתוי שאי אפשר לעמוד בפניו.

מנחם בן-ששון: בוא נדייק ונאמר, שהיינו מחרימים ממפעלי נייר חדרה קילומטרים של נייר ומחלקים אותו לציבור.

מנחם בן-ששון: זה בדיוק מה שאמר השופט.

מנחם בן-ששון: יש כאן זכות קניינית.

אשר אריאן: היתה תקופה שגם הנייר היה בפיקוח.

אשר אריאן: יכול להיות שהדבר היה מתאים לתקופה מסוימת.

אשר אריאן: היום זה איננו מתאים.

אשר אריאן: אני מבקש, להעלות את הסוגיה באופן קצת יותר רחב.

אשר אריאן: נשאלת השאלה, מה תפקיד החוק והמחוקק בכל נושא הבחירות, ובאילו נקודות טוב שהחוק ייכנס.

אשר אריאן: אני רואה בהחלטה שהכנסת קיבלה לצמצום הסקרים, דבר בלתי חיובי.

אשר אריאן: מדובר בהפצת מידע לקהל, כאשר הקהל יכול להחליט מה לעשות עם זה ומתי.

אשר אריאן: אותו דבר לגבי השידורים.

אשר אריאן: הקהל יכול להשתמש בהם אם ירצה.

אשר אריאן: אני רוצה להביא מעט נתוני רייטינג.

אשר אריאן: משנת 1999 עד 2006 שיעור הצפייה ביום הראשון של תעמולת הבחירות ירד בחצי.

אשר אריאן: בשנת 1999 39% אחוזים צפו בתשדירי הבחירות ביום הראשון של השידורים.

אשר אריאן: זה ירד בהתמדה על שנת 2006 בה צפו רק 19% בתשדירי הבחירות.

אשר אריאן: יש להניח שחלק גדול כבר קיבלו את ההחלטה בעבור מי להצביע, אבל האפקטיביות הציבורית היא קטנה ביותר.

אשר אריאן: השידורים הם לא אפקטיביים, כי הם לא מגיעים לקהל היעד.

אשר אריאן: הם לא מועילים, כי זה יקר מאוד.

אשר אריאן: יש לנו גם נתונים על ההוצאות בעת עריכת התשדירים הלאה.

אשר אריאן: זו הוצאה, שטוב יותר שהמפלגה תחליט אם היא רוצה לשאת בה.

אשר אריאן: בוא נהפוך את הרעיון הזה לחלק מהתמיכה במפלגות ובמערך הבחירות.

אשר אריאן: הנקודה המרכזית, היא שאנחנו מוציאים פר קול יותר מכל מדינה אחרת בעולם.

אשר אריאן: ההוצאות הממלכתיות שלנו למפלגות ולבחירות בהתאם לגודל קהל הבוחרים, הוא אסטרונומי.

אשר אריאן: זה פי 100 מהממשלה היפנית, למשל.

אשר אריאן: צריך לקחת בחשבון דבר עוד יותר חמור, והוא שאחוז ההשתתפות שלנו בבחירות הולך ויורד.

אשר אריאן: ההוצאות עולות, ההשתתפות יורדת, האפקטיביות קטנה, ולכן חייבים לתמוך בהצעת החוק.

אשר אריאן: זה עדיין לא מספיק, וצריך לעבוד על החוק יותר.

מנחם בן-ששון: השופט חשין העלה רעיון של סיוע.

מנחם בן-ששון: את הבדיקה המשווה אנו יכולים לעשות במרכז המחקר של הכנסת.

מנחם בן-ששון: האם היית רואה עוד אנשים, חוץ ממך, שיכולים לסייע לוועדת חוקה בשעה שהיא באה לעסוק בסוגיה הזאת?

מנחם בן-ששון: מאילו פלחים של תחומי ידע, ניסיון, וזוויות שחסרות לנו היום מסביב לשולחן, צריכים לבוא האנשים?

אשר אריאן: קומוניקציה, משפט, סוציולוגיה, אנשי מדע המדינה, ואנשי שיווק.

תמר אדרי: השופט חשין אמר את הדברים.

תמר אדרי: המפלגות נלחמות על דקות השידור האלה בצורה קשה כאילו שזה הכי חשוב בעולם.

תמר אדרי: אני רואה את השידורים ביחד עם השופט חשין.

תמר אדרי: כאשר דובר במערכת הבחירות של ברק מול ביבי, אני בכלל לא ידעתי של מי השידור בכל פעם.

תמר אדרי: זה באמת משעמם עד מוות.

תמר אדרי: אני יודעת שהחבורה שלי לא מתעניינת בזה.

תמר אדרי: זה הרבה תעסוקה בשביל ועדת הבחירות, והרבה כסף שעולה גם למפלגות וגם לוועדת הבחירות.

תמר אדרי: חוץ ממה שעולה למפלגות, חוץ מבזבוז הזמן, אנחנו גם מפעילים את חברת הרצף.

תמר אדרי: המפלגות מביאות את יחידות השידור הקטנות, ואז יש חברה שלוקחת את זה ומחברת את זה ביחד.

תמר אדרי: היום כאשר מדובר על כמה ערוצי שידור, עושים את אותה קלטת שלוש פעמים ומעבירים את זה לאחרים.

תמר אדרי: במשך 18 ימים עושים זאת.

תמר אדרי: יו"ר הוועדה צריך לשמוע גם את שידורי הרדיו, אבל כיוון שהוא לא יכול לשמוע את כל כמות השידור אז מספר אנשים שונים בהנחייתו שומעים את זה בשעה 05:00 בכמה שפות.

תמר אדרי: אנחנו משלמים לטכנאי הרדיו ולמתורגמנים.

תמר אדרי: יש שידורים ברומנית, ברוסית, בגרוזינית ובכל שפה שאתה רוצה.

תמר אדרי: ברגע שפתחו את זה לשפה אחת, זה כבר נפתח בפני כל השפות.

תמר אדרי: זה הרבה כסף.

אייל זנדברג: עולה כאן הנחה שהשידורים האלה לא יעילים, לא במובן שלא צופים בהם אנשים כפי שצפו בעבר, אלא לא יעילים ככלי שיווקים, ככלי שכנוע.

אייל זנדברג: אם כך, למה מפלגות מוציאות על זה כסף?

מישאל חשין: זה פסיכולוגית.

מישאל חשין: אם יש לך משהו, חבל לא להשתמש בו.

מישאל חשין: זה בחינם.

אייל זנדברג: זה לא בחינם לגמרי.

אייל זנדברג: הן מוציאות הון תועפות על זה.

יצחק לוי: הון תועפות.

אשר אריאן: הן פוחדות שהיריבה שלהן לא תוותר על זמן השידור.

אייל זנדברג: האם יש מחקרים המוכיחים את חוסר היעילות?

מישאל חשין: בוודאי.

מנחם בן-ששון: פרלמנטר ותיק ממפלגה גדולה נכנס בדיוק לרשות הדיבור.

דורית ואג: הוא יזם חוק כזה בכנסת הקודמת.

גדעון סער: נכון, ואני גם תומך בהצעת החוק.

מנחם בן-ששון: אני רוצה להקדים ולומר כי הדיון היה סביב השאלות שבזמנו העלה יו"ר הבחירות בשני דוחות שלו, וחה"כ לוי הרחיק עד להצעת חוק.

מנחם בן-ששון: הטענה של שני דוברים מקצועיים, למה להישאר בשליש, תבטל ותכניס את זה למערכת רגולטורית כלשהי, של מחיר, של זמן, של לתת משהו למפלגות שלא היו קיימות קודם.

מנחם בן-ששון: תוציא את זה מתוך הסחרור, שמוכרחים לעשות זאת כי אם לא השני ישתמש בזה.

גדעון סער: אני חושב, שההצעה שמביא חבר הכנסת יצחק לוי היא הצעה נכונה לעת הזאת.

מנחם בן-ששון: תנסה גם לענות על השאלה של היועץ המשפטי, למה עושים את זה כולם.

גדעון סער: האם כדאי לבטל את זה לחלוטין?

גדעון סער: התשובה היא שלילית כל עוד אין הסדר אלטרנטיבי.

גדעון סער: קניית זמן שידורים בפריים טיים היא אפקטיבית פי כמה, כי גם נחשפים לזה יותר.

גדעון סער: עם זאת, זה יתחיל לעורר שאלות של מימון, כי הזמן בפריים טיים הוא הרבה יותר יקר.

גדעון סער: אני חושב, שאנחנו צריכים לעמול על הסדר אלטרנטיבי, שזה דבר מאוד מורכב ומאוד מסובך.

גדעון סער: אני בהחלט מוכן להיות חלק מקבוצה שתבוא ותבחן איך מגיעים לזה.

גדעון סער: אין לנו את זה כרגע ביד, אז אנו עומדים בפני שאלה, האם אנו ממשיכים את מה שעשינו בעבר או האם אנו משנים זאת.

גדעון סער: במובן הזה ההצעה של חה"כ לוי היא מידתית.

גדעון סער: מדוע?

גדעון סער: הזמן מוגזם.

גדעון סער: הקשב הציבורי הוא בעיקרו בימים הראשונים ובימים האחרונים.

גדעון סער: אני חולק על זה שאין לזה שום השפעה.

גדעון סער: בזמן של בין לבין, זה פחות משמעותי.

גדעון סער: לפי דעתי, אנו צריכים לכווץ את מספר הימים בשליש.

גדעון סער: אז אתה מגיע לדבר שהוא סביר מכל הבחינות.

גדעון סער: הוא קודם כל מפחית את הנטל על הזכייניות נאלצות מכוח החקיקה לשדר את זה, והן תמיד עותרות לוועדת הבחירות המרכזית, ויו"ר ועדת הבחירות המרכזית צריך להכריע מדוע הן צריכות מכיסן לממן את תעמולת הבחירות.

גדעון סער: התשובה היא, שזה חלק מהרגולציה הכללית.

גדעון סער: זה נטל שהטיל עליהם המחוקק.

גדעון סער: ללא ספק, הן היו מעוניינות שזה יהיה עוד מקור הכנסה.

גדעון סער: אנחנו בעידן שבו ההכנסה היא בבחינת חזות הכל, ומה לזכיין ולמשטר דמוקרטי ולמערכת בחירות?

גדעון סער: אפשר לבוא ולנמק במישור המהותי מדוע הן כן צריכות לעשות את זה.

גדעון סער: אגב, הן טוענות שזה התפקיד של רשות השידור.

גדעון סער: אינני נכנס למישור העקרוני.

גדעון סער: אני אומר, כי אני בעד מישור שיגיע לאותה נקודה שהשופט חשין חותר אליה.

גדעון סער: אין לנו היום הסדר כזה על השולחן, ומאוד לא פשוט למצוא הסדר כזה.

גדעון סער: האם יש לתשדירים האלה השפעה?

גדעון סער: יש לזה השפעה בהרבה מאוד דרכים.

גדעון סער: המחקרים הוכיחו, בניגוד למה שקבעו אנשים מאוד רציניים, שהציבור צופה בזה.

גדעון סער: דהיינו, 50% מהציבור נחשף לתשדירים.

גדעון סער: כאשר אני מדבר על 50%, אינני מדבר על כך ש-50% צופים בזה יומיום.

גדעון סער: 50% מהציבור לתוכנית שיש לה רייטינג מטורף, זה 20%.

גדעון סער: כלומר, הציבור נחשף לזה.

גדעון סער: במערכת הבחירות האחרונות הייתי ראש מטה הסברה, ובדקנו אז כמה נחשפים לזה.

גדעון סער: ההשפעה היא השפעה ישירה והשפעה עקיפה.

גדעון סער: כאשר אתה בא ויש לך תשדיר שהוא רוצה לחדד קשב בנושא מסוים, אתה נותן אותו קודם לערוצים המסחריים ועוד לפני שהוא עולה בזה כבר משדרים אותו בטלוויזיה המסחרית.

גדעון סער: לא הייתי מגזים בחשיבות של זה.

גדעון סער: זה לא דבר שהוא מזיז עשרות מנדטים, אבל יש מערכות בחירות שהוכרעו על שידורי תעמולה.

גדעון סער: הזכוכית הנשברת בשנת 1996, היתה במערכת בחירות שהוכרעה ב-29,000 קולות בזכות השידורים האלה.

גדעון סער: בלי השידורים האלה, אני לא יודע אם זאת היתה התוצאה.

גדעון סער: לדבר הזה יש משקל.

גדעון סער: המשקל הוא ודאי לא אבסולוטי.

גדעון סער: נגיד שנחיה שמשטר שבו אין בכלל שידורים, לא בטלוויזיה מסחרית ולא כנטל שאני מטיל על הזכיין אלא משטר שבו מי שנמצא בשלטון באותו רגע נתון מקבל יתרון אוטומטי משום שהשלטון בידו.

גדעון סער: במערכת הבחירות אין כנסת, אבל יש ממשלה.

גדעון סער: לממשלה יש את הכוחות ליזום פעולות, ליזום הצהרות ולקבל תקשורת.

גדעון סער: כל המחקרים הוכיחו שהדבר הוא כזה.

גדעון סער: היעד הסופי צריך להיות להגיע למודל אחר.

גדעון סער: ברגע זה אין לנו מודל על השולחן.

גדעון סער: נשאלה פה שאלה, למה המפלגות משקיעות בזה הון עתק.

גדעון סער: אין שום פרופורציה בין ההקצאה הכספית של המפלגות לעניין זה, לבין התועלת.

גדעון סער: מדוע הן עושות את זה?

גדעון סער: כיוון שאלה דברים יקרים.

גדעון סער: יש פה טלנטים וכל מיני דברים אחרים.

גדעון סער: ברגע שאנו נוריד את ההיקף, אנו נגרום לזה שהעלויות ירדו.

אייל זנדברג: אם השידורים לא יהיו בחינם והמפלגות יצטרכו לשלם גם על זמן השידורים, אתה מעריך שההתנהגות הלא רציונאלית הזו תשתנה?

מנחם בן-ששון: להפך.

גדעון סער: יכול להיות שאנו נצטרך להגביל את ההיקף של מה שאפשר לקנות להרבה פחות ממה שקיים היום.

מנחם בן-ששון: זה מה שהציע השופט חשין – רגולציה.

גדעון סער: רגולציית מחיר ורגולציית זמן.

גדעון סער: פרסום אצל יאיר לפיד, שבו צופים 25%, נותן לי הרבה יותר.

אשר אריאן: אבל זה יכול להיות כל תקציב הבחירות.

גדעון סער: זה לא יהיה.

גדעון סער: אם אנחנו נעשה את מה שמוצע פה, הגבלה של מה שהרשות יכולה להטיל – וזה ודאי מידתי כי אני עובר ממשטר שבו אני מטיל עליה את כל הנטל למשטר שבו אני מגביל את היכולת שלה לדרוש ממני כסף – זה יהיה טוב.

מנחם בן-ששון: רבותיי, אני מבקש מנציגי התקשורת להתייחס לא רק למה אתה מרוויחים או מפסידים.

מנחם בן-ששון: הדברים הללו יבואו לידי ביטוי כאשר נתקדם עם הצעת החוק.

מנחם בן-ששון: אני מבקש להתייחס גם לעוצמה, לבעיית הרייטינג, לכדור השלג, שמפלגה אחת משפיעה על מפלגה שנייה וכו'.

מנחם בן-ששון: נתחיל עם הרשות הממלכתית.

אלישע שפיגלמן: רשות השידור תשמח להיפתר מהנטל הזה.

אלישע שפיגלמן: אלה שידורים לא מעניינים, זה תופס זמן שידור יקר, זה עולה כסף לשדר את זה, ולכן העמדה של רשות השידור, היא שלא יהיו בכלל שידורי בחירות חובה.

אלישע שפיגלמן: יחד עם זה, יש לנו בעיה קשה עם זה שאנחנו מאמינים שחייבים לתת ביטוי גם לקולות שאינם בכנסת היום.

אלישע שפיגלמן: כמחלקת חדשות, אנחנו משדרים את פעולות הממשלה.

אלישע שפיגלמן: פעילות היתר של ערב הבחירות, היא כמובן לידיעות חדשותיות וראיונות.

אלישע שפיגלמן: נדמה לי, שאם לא תהיה חובה לשדר את דברי המפלגות החדשות והאופוזיציה, הן ייעלמו מהמפה התקשורתית לחלוטין.

אלישע שפיגלמן: כלומר, מצד אחד אנחנו חייבים לבטל את חובת השידור הכוללת.

אלישע שפיגלמן: גם המבנה שמציע חה"כ לוי, הוא מבנה שנותן יתרון גדול למפלגות הגדולות הקיימות.

יצחק לוי: אבל מצמצם את היתרון.

אלישע שפיגלמן: מצמצם קצת את היתרון הקיים היום, אבל הוא עדיין מבטיח את היתרון שלהן.

אלישע שפיגלמן: במבנה שאני מדבר עליו, ביטול שידורי הבחירות, תהיה לנו בעיה איך להתייחס למפלגות חדשות ולמפלגות אופוזיציה.

אלישע שפיגלמן: אם המחוקק לא יטיל עלינו חובה, אני מתנבא שהן ייעלמו מהמפה התקשורתית.

אלישע שפיגלמן: חייבת להיות חובת ההתייחסות למפלגות הקטנות.

אלישע שפיגלמן: זה הדבר היחיד שצריך להשאיר.

אלישע שפיגלמן: דבר שני, הוא זה שאנחנו תורמים את השידורים.

אלישע שפיגלמן: אנחנו ערוץ ממלכתי, וזה נותן לנו יתרון כאשר אנו באים לבקש תקציבים מהאוצר.

אלישע שפיגלמן: אנחנו טוענים שאנחנו משדרים שידורי בחירות חינם, אנחנו משרתים את הממלכה, ולכן אנו צריכים סיוע ממלכתי.

אלישע שפיגלמן: הערוץ המסחרי לא יכול לבקש את זה, אז הוא עושה את זה בצורה של הקלות ברגולציה.

אלישע שפיגלמן: הוא מבקש להאריך את זמן הפרסום וכו'.

אלישע שפיגלמן: הוועדה הולכת לקראתם ועושה את זה.

אלישע שפיגלמן: כלומר, בסופו של דבר אנחנו מנצלים את החובה הזאת כדי ליצור לעצמנו מקור הכנסה שלא קיים בתנאים אחרים.

אלישע שפיגלמן: אני חושב, שזה מקור הכנסה לא נכון, לא לגיטימי.

אלישע שפיגלמן: צריך להפסיק את שידורי הבחירות.

מנחם בן-ששון: שאלה של אחרית הימים, לפי תפיסתו של חה"כ גדעון סער והיה שיבוא יום והמחוקק יגיד שלמפלגות הקיימות יש תקציב בחירות, והן תחלטנה איך הן מחלקות אותו.

מנחם בן-ששון: ניתן להן אולי קצת יותר, והן תרכושנה שירותים.

מנחם בן-ששון: הן לא ירכשו אצלכם, כי אתם לא מוכרים.

אלישע שפיגלמן: אנו מוכרים לך תשדירי חסות.

אלישע שפיגלמן: תוכל לעשות פרסומת לקדימה בחסות לתשדיר ספורט.

מנחם בן-ששון: בכל זאת אתה תהיה חייב לשדר את דברן של המפלגות החדשות.

מנחם בן-ששון: איך אתה תחיה עם המהלך הזה?

מנחם בן-ששון: אז אתה תישאר עם השוליים.

גדעון סער: זו תהיה פינת הביזאר.

גדעון סער: מדובר ברשימות שתורמות לציוריות של המשחק הדמוקרטי.

אלישע שפיגלמן: אני מניח, שזה יהיה קשה מאוד.

יצחק לוי: בתוכנית של איילה חסון ובן כספית.

יצחק לוי: שם הם משדרים רק את דברי קדימה וליכוד.

יצחק לוי: יש תכניות לבחירות, ששם מראיינים רק אנשים מהמפלגות הגדולות בצורה מכוונת.

אלישע שפיגלמן: זה בדיוק מה שאמרתי.

אלישע שפיגלמן: אנחנו בחדשות נותנים כיסוי לאירועים.

אלישע שפיגלמן: אם לא תהיה חובה של תשדירי בחירות, מפלגות האופוזיציה והמפלגות החדשות ייעלמו.

איילת מצגר: אני אגיד מילה על התפקיד של הרשות בכל העניין הזה.

איילת מצגר: הרשות בעצם אחראית להעביר לזכייניות שלה את ההנחיות וההוראות של ועדת הבחירות, לעשות את התיאומים בין הזכיינים השונים, והיא גם אחראית לדיאלוג עם הוועדה כדי לוודא שבערוצים המסחריים משודרת התעמולה בהתאם להנחיות ולזמנים המוקצבים.

איילת מצגר: הפעילות שלנו היא יום יומית ומאוד אקטיבית.

איילת מצגר: אנחנו גם מייצגים את הזכיינים בוועדה.

איילת מצגר: אני רוצה לפתוח ולהסתייג מהדברים שאמר עמיתי מרשות השידור לגבי הנושא של ההקלות.

איילת מצגר: הרשות השנייה והמועצה הם הגופים שמפעילים את הרגולציה הזאת, והן אלה שיש להן את האפשרות לתת הקלות, אם בכלל, לרגולציה הקיימת.

איילת מצגר: שידורי התעמולה לא קשורים בכלל לרשות השנייה.

איילת מצגר: זה עניין אחר.

איילת מצגר: אני מסתייגת מהאמירה, שערוץ 2 וערוץ 10 משדרים את התעמולה ובתמורה מקבלים איזו תמורה רגולטורית.

איילת מצגר: לדברים האלה אין בסיס במציאות.

איילת מצגר: אני חושבת, שיש הבדל מאוד עקרוני ומהותי בין הערוצים המסחריים לערוץ הציבורי.

איילת מצגר: ערוצים 2 ו-10 הם ערוצים מסחריים בפיקוח ציבורי, כאשר כל קיומם מתבסס על הכנסות מפרסומות.

איילת מצגר: אלה ערוצים שלא מקבלים מימון מהמדינה, וכל דקה של תעמולה לוקחת מהם את האפשרות למכור את זמן הפרסום הזה, במיוחד בשעות הפריים טיים, שהן השעות שהמפלגות רוצות.

איילת מצגר: ההפסד של ההכנסות הוא גדול מבחינת הערוצים המסחריים ובעייתי, כי ההכנסות האלה מבחינתי כרגולטור ציבורי הן שמאפשרות את קיומן של חובות אחרות לציבור: שידורי איכות שעולים הרבה כסף.

איילת מצגר: הגלגל הזה הוא גלגל שצריך להסתובב באיזו צורה, והתעמולה שמה מקל.

גדעון סער: אמרת שידורי איכות?

איילת מצגר: זו השאיפה.

איילת מצגר: כן, יש שידורי איכות ואם אתה רוצה אפשר לקיים על זה דיון נפרד.

איילת מצגר: יש בהחלט שידורי איכות.

איילת מצגר: בהחלט יש שידורים יקרים, שצריך לממן אותם.

איילת מצגר: לכן, אנו כן סבורים שצריך לקיים דין שונה לגבי ערוצים מסחריים והציבוריים בעניין הזה.

איילת מצגר: לגופם של דברים, אנו כן מברכים על הצעת החוק הזאת כיוון שאנו חושבים שצריך לצמצם את הזמן, אם הוא צריך להיות קיים.

איילת מצגר: צריך גם לצמצמם את הימים.

איילת מצגר: אני כן סבורה שצריך לחשוב טוב מאוד וחזק על ביטול התעמולה הזאת כפי שהיא קיימת היום.

איילת מצגר: אני לא מכירה מדינות שיש חובה כזאת, אבל לא מבוססים על מחקר שנעשה על ידנו.

איילת מצגר: אני מצטרפת לדבריו של חה"כ סער, שצריך להשקיע מאמצי חשיבה רבים לקבוע הסדר אלטרנטיבי.

איילת מצגר: אם לא תהיה זירה שבה אותן מפלגות קטנות ואותם קולות שאנו לא שומעים אותם בזירה יוכלו להיחשף, זה יהיה בעייתי מבחינת הדמוקרטיה ורוח החוק.

איילת מצגר: החוק רצה להעביר לציבור את מרבית המידע לגבי האופציות שלו בתהליך דמוקרטי של בחירות.

איילת מצגר: השאלה היא, איך אנו מביאים את זה לידי ביטוי.

איילת מצגר: זו שאלה לא פשוטה בכלל, במיוחד במנגנון של שידור שמתבסס על הכנסות ממוטיבים מסחריים ולא ציבוריים.

איילת מצגר: אני כן חושבת שצריכה להיות פה חשיבה שתיקח בחשבון את הנציגים של המפלגות, את הנציגים של התקשורת ושל הרשויות הציבוריות, על מנת להגיע להסדר אלטרנטיבי שיהיה חכם וייתן מענה לצרכים של הציבור, של הממשל, של המפלגות ושל הערוצים המשדרים.

מנחם בן-ששון: תודה.

מנחם בן-ששון: האם יש מישהו מבעלי העיתונים או מקשת?

חגי דורון: אני מייצג את רשת.

חגי דורון: תכננתי נאום די ארוך על הפגיעה בזכות הקניין של הגופים המסחריים, אבל אני לא יכול להגיד אותם יותר טוב מהמקור.

חגי דורון: אני רוצה לומר, כי האמירה הזאת לא נעצרה רק אצל כבוד השופט חשין.

חגי דורון: גם הנשיאה בייניש בבחירות האחרונות כתבה פיסקה חריפה עוד יותר ואמרה, שאין מקום יותר למנגנון הזה בבחירות.

חגי דורון: אני חושב שכבוד השופט חשין עשה כאן חשבון לגבי שעות השידור שמושקעות כאן.

חגי דורון: אני לא בטוח שכולנו ערים לעובדה שהשעות האלה כווצו פי שלושה.

חגי דורון: החוק לא פיזר את זמן התעמולה הקיים בין הערוצים.

גדעון סער: אבל הציבור התפזר בין הערוצים.

חגי דורון: החוק הכפיל את הזמן, שילש אותו.

חגי דורון: הזמן הכולל הוא לא 8 שעות, אלא 24 שעות מבחינת העלויות לזכיינים.

אייל זנדברג: לכל אחד בנפרד.

חגי דורון: זמן השידור קפץ פי שלושה.

חגי דורון: אפשר היה לקחת את זמן השידור הקיים ולצמצם את הפגיעה גם בזכיינים הקיימים וגם בזכיינים החדשים, על ידי זה שכל פעם שנכנס ערוץ חדש מחלקים את זמן השידור הקיים בצורה יותר פרופורציונאלית.

חגי דורון: לא עשו את זה.

חגי דורון: הכפילו את הזמן פי שלושה.

חגי דורון: היום ההצעה שמפחיתה בשליש רק מתקנת בקצת את הפגיעה שנגרמה כבר לערוצים.

מנחם בן-ששון: לו היו שואלים אתכם, הייתם חוזרים לעמדת הרשות השנייה ואומרים בואו נבטל את זה לחלוטין.

חגי דורון: ודאי.

חגי דורון: אני לא אומר שהצעת החוק היא לא מבורכת, היא בהחלט מבורכת.

חגי דורון: אני רק מצטרף לדברים שנאמרו כאן.

חגי דורון: מבחינת הערוצים המסחריים המודל הראוי הוא לבטל לחלוטין את פרסום החינם.

חגי דורון: כל כלכלן יגיד שכמו במקרה של כל מוצר אחר שמחולק חינם ויש כשל שוק, גם כאן יש תמריץ להקצות משאבים של מימון המפלגות בצורה לא יעילה.

מנחם בן-ששון: אני מחייך, כי זו הדרך של הפרלמנטרים להגביל את שידורי האיכות ברשתות.

גדעון סער: אני מוכן להמיר כל דקה עליה אנו מוותרים בהפקות מקור.

איילת מצגר: אני אכיר בזה בז'אנר המיוחד.

חגי דורון: הקצאת המשאבים שהיא כסף שגם אני משלם אותו, כי גם אני אזרח משלם מסים ומשלם את מימון המפלגות, ממומשת בצורה לא יעילה.

חגי דורון: דיברו כאן רבות על העלויות של ההפקות האלה.

חגי דורון: כשם שלא יעלה על דעתו של מישהו לקחת את הטלנט, הבמאי, המפיק, הקייטרינג, העיתון, פרסום החוצות והאינטרנט, ולהגיד להם שהם עכשיו נוטלים חלק במשחק הדמוקרטי המאוד חשוב ולכן הם צריכים לתת את זמנם חינם לפי חוק, כך גם לא צריך לעשות זאת לגבי הערוצים.

אלישע שפיגלמן: זה כבר נאמר.

חגי דורון: לא דיברו על האלמנט הזה.

חגי דורון: כמו שלא מבקשים מנייר חדרה לתת בחינם את הנייר עליו מפורסמות המודעות, כמו גם האינטרנט, הרדיו בבחירות אזורים, כך צריך להיות גם לגבי הערוצים המסחריים.

חגי דורון: היחידים שצריכים לשאת בנטל אלה הערוצים המסחריים.

חגי דורון: גם מתוך היבט של שוויון, המצב הקיים היום ראוי לתיקון.

קריאה: צריך לשמוע גם את המפיקים והיוצרים, שהם הכי נהנים מהחוק הזה.

מנחם בן-ששון: זה לא הדיון האחרון בסוגיה.

צביקה ליבליך: אני סמנכ"ל שיווק של קשת ב-7 שנים האחרונות.

צביקה ליבליך: לפני זה הייתי 5 שנים סמנכ"ל שיווק של מכון גלופ והייתי שותף לכמה מערכות בחירות פה.

צביקה ליבליך: אני יכול לתת גם את הזווית המחקרית והשיווקית של עולם הבחירות מצד המדיה ומצד המחקר.

צביקה ליבליך: גלופ הוא מכון שעובד ב-80 מדינות בעולם.

צביקה ליבליך: אין לזה אח ורע בעולם.

צביקה ליבליך: גלופ מלווים מערכות בחירות בארץ ובעולם.

צביקה ליבליך: אין לזה אח ורע בשום מקום בעולם, שזמן אוויר ניתן חינם למפלגות.

צביקה ליבליך: יותר מזה, מתבצע מחקר איפה צריך להשקיע, באיזה קהל, את מי צריך לשכנע, ואז פועלים בבניית קמפיין פרסומי שמכוון לקהל המטרה ולמדיה הנכונה.

צביקה ליבליך: חה"כ סער דיבר על החשיפה והעוצמה של התשדירים האלה.

צביקה ליבליך: בערב שידור ממוצע לא ראה יותר מ-5% מהאוכלוסייה את השידורים כל ערב השידור כולו.

דורית ואג: 5% בערוץ אחד או בשלושתם ביחד?

דורית ואג: צביקה ליבליך?

דורית ואג: בערוץ 2, שהוא הערוץ המרכזי שייצר את רוב הרייטינג.

דורית ואג: יש פרזנטציה מסודרת שאנו נעביר לכם.

דורית ואג: ערוץ 2 הפיק בין השעה 19:00 לשעה 20:00 בערב 5%, כ-200,000 איש.

גדעון סער: זה מצוין.

גדעון סער: אין חוג בית של 200,000 איש.

דורית ואג: האם אתה מדבר על שנת 2006?

צביקה ליבליך: על 2006 ועל כלל שידורי התעמולה במשך כל 17 ימי השידור.

צביקה ליבליך: לא הגענו למיליון איש.

צביקה ליבליך: כלומר, שידורי התעמולה הגיעו לפחות מ-20% מהאוכלוסייה.

צביקה ליבליך: הנטל הכלכלי מטורף על הזכיינים.

מנחם בן-ששון: כמה?

צביקה ליבליך: אנו מדברים על הפסדים של מאות אלפי דולרים, אם לא מיליוני דולרים.

מנחם בן-ששון: אני על זה אחלוק אחר כך.

צביקה ליבליך: הרייטינג לא מצדיק על ההשקעה הכלכלית על ההפקות שאתם משקיעים, שלא לדבר על זמן האוויר.

צביקה ליבליך: כלומר, מהבחינה הזאת אין לזה אח ורע.

אתם משכנעים אותי להתנגד לחוק.

צביקה ליבליך: ניהול קמפיין שהיה עובד כמו קמפיין של אסם, תנובה או פלאפון, על ימי שידור בצורה מסודרת עם רגולציה, האפקטיביות היתה הרבה יותר גדולה.

צביקה ליבליך: כמובן, שאנו מברכים על הקיצור, אבל זו רק תחילת הדרך מבחינת

צביקה ליבליך: כם כדי להשיג אפקטיביות הרבה יותר גדולה, וזאת אם תעבדו בכלים שנהוגים בכל העולם כדי לבנות קמפיין טלוויזיה נכון למסרים שלכם.

מנחם בן-ששון: אני רוצה להעלות מספר נקודות ביחס לדברים שהחברים העירו.

מנחם בן-ששון: אני צריך להיות גם בעל עמדה, ולא רק להנחות את הדיון.

מנחם בן-ששון: לגבי השאלה כמה אנו משקיעים בדמוקרטיה שלנו, אנו באמת לא אפקטיביים לעומת דמוקרטיה כמו בסין העממית.

מנחם בן-ששון: מי שרוצה מותרות של דמוקרטיה שנוכחים בה 7,000,000 תושבים שלא כולם משחקים במשחק, החישוב פר קפיטה הוא חישוב אחר בסופו של התהליך.

מנחם בן-ששון: ההשוואה צריכה להיות למדינות בסדר גודל דומה.

מנחם בן-ששון: אני מניח, שכאשר נבוא לדון בפרטי החוק אתה תסנן לנו את הולנד ונורבגיה.

מנחם בן-ששון: הנקודה השנייה, היא מה עומד לדיון היום.

מנחם בן-ששון: אני רוצה לקבל את האתגר שהציב הרב לוי בתחילת הדיון, כי הוא יזם את החוק.

מנחם בן-ששון: אני רוצה להרשות לעצמנו, כדרכנו בוועדה, להרחיק לכת מעבר למה שאתה יצאת איתו לדרך.

מנחם בן-ששון: גם מי שמסתכל על התכנים וגם מי שמלווה את הפרוצדורות וגם מי שעוסק בכספים אומר שהיעד הנכון הוא אחר.

מנחם בן-ששון: אני ריאלי ויודע שחוק בחירות חדש לא נעשה עכשיו, אלא אם כן מישהו מאיתנו ייקח לעצמו את זה כמשימה.

מנחם בן-ששון: את סעיף התעמולה ניקח לעצמנו כיעד, ובו נוכל לקיים דיון שבשוליו אפשר יהיה להגיע להגדרה לא רק מה לא, אלא מה החלופות ומה אנחנו מציעים מבחינת הרגולציה.

מנחם בן-ששון: כך נוכל להרגיע את חה"כ סער וגם את חה"כ לוי, שהם חה"כים ותיקים.

מנחם בן-ששון: לעבדכם זה עולם חדש.

מנחם בן-ששון: אני למדתי את הכל מתוך החומר שנתנו לי לקרוא לקראת הדיון היום.

מנחם בן-ששון: אני חושב, שאפשר יהיה לבנות חלופה סבירה.

מנחם בן-ששון: אני אומר את זה, כי אני יודע שהאויב של הטוב ביותר הוא המצוין, ואני רוצה את המצוין במקום הטוב.

מנחם בן-ששון: 66% הם בין הכמעט טוב לבין הטוב.

מנחם בן-ששון: לצורך אמשך הדיון, אני אשב להתייעץ עם כמה אנשים.

מנחם בן-ששון: אתם תהיו מגויסים לעניין לא רק כאינטרסנטים, אלא גם כתורמי ידע.

מנחם בן-ששון: אפשר יהיה מתוך הדיונים לייצר חוק אחר.

מנחם בן-ששון: החוק שלכם יהיה בסוף טוב יותר.

מנחם בן-ששון: רחמיי עליכם לא נכמרים, משום שכאשר אתם קיבלתם את הזיכיון ידעתם שבחובו יש בחירות, והבחירות אצלנו הן לא כל שנתיים.

קריאה: זה לא נכון.

חגי דורון: היה גם מס חברות שכמעט הופץ.

מנחם בן-ששון: אני לא רוצה להתווכח על השאלה הזאת.

מנחם בן-ששון: אני מכבד את הקניין.

מנחם בן-ששון: אמרתי את זה בראשית הדברים, וכבוד השופט חזר והדגיש אותו בדו"חות שלו.

מנחם בן-ששון: אני לא מתווכח על העניין.

מנחם בן-ששון: אני רוצה לפתור את הבעיה לא בגלל שאתם משלמים.

מנחם בן-ששון: זה פחות מטריד אותי.

מנחם בן-ששון: אני רוצה לפתור את הבעיה משום שזה צריך להיות נכון לדמוקרטיה.

מנחם בן-ששון: אומרים לנו, גם מומחה שזה מקצועו, גם אדם שנמצא בזירה הציבורית בחוד החנית וגם חברים מנוסים, שצריך למצוא חלופה שתיתן חיים שונים, חיים סבירים.

מנחם בן-ששון: צריכים להיות ריאליים, המפלגות הגדולות מחזיקות בידן נכסים שקשה להוציא אותם.

מנחם בן-ששון: יכול להיות שמדתית אי אפשר ללכת למהלך קיצוני.

מנחם בן-ששון: בנוסף, צריך לתת מקום למי שרוצה לצאת אל הזירה הפוליטית ועדיין אין לו נתח.

מנחם בן-ששון: צריך להגדיר מהו הנתח שהוא יקבל.

מנחם בן-ששון: אלה הם הפרמטרים.

מנחם בן-ששון: כל הסוגיות הללו עומדות אל מול הנקודות העקרוניות, שהיועץ המשפטי לא אמר אותם היום, אבל הוא הנחה אותנו כמתדיינים בשאלות חוקתיות, בשאלות של שוויון.

מנחם בן-ששון: אלה הן שאלות שנצטרך לתת עליהן את הדעת.

מנחם בן-ששון: לכן, לא לחינם אמרת שצריך לשבת איתנו גם משפטן ולא רק בעלי ניסיון.

מנחם בן-ששון: אלה הן הסוגיות שאני רוצה להגיע איתן אל השלב הבא בחוק.

מישאל חשין: אני חושב שצריך להיות ביטול תמורת הסדר אלטרנטיבי.

מישאל חשין: בהסדר אלטרנטיבי יש 3 חוליות: צריך בדרך זו או אחרת למצוא מסגרת חובה של פרסום.

מישאל חשין: אינני אומר מה וכמה.

מישאל חשין: אסור לתת את זה רק לגחמות של ערוצים 2, 10 והרשות הממלכתית.

מישאל חשין: דבר שני, זה צריך להיות תמורת תשלום.

מישאל חשין: דבר שלישי, התשלום צריך להיות מוסדר מלכתחילה בחוק כדי לא לתת את זה שוב לשוק החופשי, כך שעשיר יכול לפרסם את עצמו יותר ועני איננו יכול לפרסם את עצמו.

מישאל חשין: יבואו ויאמרו, מה עם המפלגות החדשות.

מישאל חשין: התשובה היא, שדמוקרטיה אכן עולה כסף.

מישאל חשין: אינני רואה כל סיבה שהדמוקרטיה תעלה כסף על חשבון הציבור כולו לגבי מפלגה חדשה.

מישאל חשין: היא צריכה לארגן לה כסף, שתלך ותקבל תרומות להוצאות שלה.

מישאל חשין: באנגליה היה יכול לרוץ לפרלמנט רק מי שהיה לו סכום מסוים.

מישאל חשין: היום הדבר לא מתקבל על הדעת, אבל הדמוקרטיה עולה כסף.

מישאל חשין: השידורים עולים כסף, ולכן צריך לשלם גם למי שמפרסם את הדבר הזה.

מישאל חשין: אם אין לו כסף, שלא ירוץ לבחירות.

מישאל חשין: זה חלק מהעסק.

מישאל חשין: אלה שלוש החוליות: מסגרת חובה במסגרת כלשהי, עניין התשלום, תשלום שיהיה מוסדר בחוק על פי אמות מידה דמוקרטיות.

גדעון סער: לסיכום, עמדתי שצריך להתקדם בשני המסלולים.

מנחם בן-ששון: אני מסכים.

גדעון סער: צריך לקדם את הצעת החוק, כי זה אינטרס של כולם שזמן השידור יצומצם.

גדעון סער: אנו לא יודעים מתי יהיו בחירות, ולכן צריך לקדם את זה.

גדעון סער: יש זרמים פוליטיים במדינת ישראל, שתחושתם הסובייקטיבית היא שהתיווך התקשורתי הוא לא תמיד אובייקטיבי, ולכן הם רוצים לבוא ולהציג את עמדותיהם בפני הציבור באופן בלתי אמצעי בלי אימת הקול, עווית הפנים או הסרקזם בשאלה לפי הנשאל.

גדעון סער: צריך להבין שיש זרמים פוליטיים שמבחינתם הנושא הזה הוא נושא חשוב ביותר.

גדעון סער: אני מתנגד לזה שיהיה דין שונה לערוץ 1, 2 ו-10.

גדעון סער: אותו דין צריך לחול על כולם.

גדעון סער: בנוסף, צריך להבין שיש פה אינטרס כבד.

גדעון סער: הייתי יכול להיכנס לויכוח על זכות הקניין, כי הקניין של השידור הוא קניין ציבורי ואדם לוקח אותו בתנאים מסוימים, והוא מייצג אינטרס מסחרי שאני מכבד אותו.

גדעון סער: אנו חיים בעידן שאחוז ההצבעה יורד, ולכן אסור לנו ליצור דבר מבלי שיש לנו אלטרנטיבה.

גדעון סער: כאשר באים ואומרים כי הציבור משלם בזמן אוויר, צריכים לדעת שאנו חיים בשיטה של מימון מפלגות, ולכן גם כאשר אומרים המפלגות זה הציבור משלם.

גדעון סער: אנחנו צריכים לדעת את האמת.

יצחק לוי: אני רוצה לחזור על תהליך החקיקה, שהציע חבר הכנסת סער.

יצחק לוי: אני חושב, שצריך להתקדם בשני ראשים.

יצחק לוי: צריך לקדם את הצעת החוק, וצריך להקים ועדת משנה שתנסה להבהיר את העניין.

מנחם בן-ששון: אני מקבל את ההצעה.

יצחק לוי: עכשיו צריך להעביר את ההצעה הזאת לקריאה ראשונה, ולהתחיל לקדם אותה.

יצחק לוי: היא לא טובה, היא מאוד בינונית, היא רק באה לומר שאנחנו לא מרוצים מהמצב.

יצחק לוי: היא לא אומרת כמעט כלום, היא מצמצת בכמה שעות את שידורי התעמולה.

יצחק לוי: היא לא מציגה שום דבר אחר, אבל אין כרגע משהו אחר מוכן להציג.

יצחק לוי: כאשר יהיה לנו, נציג את האלטרנטיבה הטובה יותר.

יצחק לוי: לכן אני מציע, כן להעביר את ההצעה לקריאה ראשונה, ומאידך להקים ועדת משנה שתטפל בזה ותנסה להביא הצעה אלטרנטיבית.

יצחק לוי: הרבה חוקי בחירות בכנסת קודמו דרך ועדות משנה.

מנחם בן-ששון: תודה רבה.

מנחם בן-ששון: אני מקבל את ההמלצה לנסות ולהקים ועדת משנה.

גדעון סער: אגב, היתה ועדת משנה לדיני בחירות בקדנציה הקודמת.

מנחם בן-ששון: אני רוצה לסכם את הדיון.

מנחם בן-ששון: אני אשתדל לקדם הקמת ועדת משנה.

מנחם בן-ששון: לא הגענו היום לדיון מהותי בהצעתו של חה"כ לוי.

מנחם בן-ששון: זה היה דיון מקדמי.

מנחם בן-ששון: ההצעה מעלה שאלות מהותיות בנוגע לצורת החיתוך, צורת הפיצוי ושאלת השוויון.

מנחם בן-ששון: אלה הן שאלות שעולות, וגם אם אני מעוניין לקדם את ההצעה שלך אי אפשר להביא אותה כעת לקריאה ראשונה.

מנחם בן-ששון: טעמנו את טעם השאלות העקרוניות, והחלטנו שאנו מנסים גם לקדם שאלות מהותיות יותר, את החלופה הגדולה.

מנחם בן-ששון: תודה רבה, הישיבה נעולה.